2018. GADA

LABAS PRAKSES BALVAS KONKURSA

“Zelta ķivere”

nolikums

## Pamatinformācija

Katru otro gadu Eiropas Darba drošības un veselības aizsardzības aģentūra (*EU-OSHA*) sadarbībā ar dalībvalstīm un Eiropas Savienības prezidentūru organizē Eiropas Labas prakses balvu. 2018.gadā Eiropas informatīvās kampaņas “Turi grožos bīstamās vielas” labas prakseskonkursa laikā tiks meklēti labas prakses piemēri, kas saistīti ar darba vietās esošo bīstamo vielu saistīto risku novēršanu (konkursa ietvaros ar bīstamajām vielām saprot ķīmiskās vielas, ķīmisko vielu maisījumus, kancerogēnās vielas, putekļus u.c. vielas, kas var kaitīgi iedarboties uz nodarbināto veselību).

## Mērķi un uzdevumi

Drošu un veselībai nekaitīgu darbavietu labas prakses balvu konkursa nolikuma mērķi ir:

* atlasīt labas prakses piemērus, kā novērst vai samazināt bīstamo vielu ietekmi uz darbinieku drošību un veselību;
* popularizēt bīstamo vielu aizstāšanu ar mazāk bīstamām, kā arī tehniskos un organizatoriskos preventīvos pasākumus;
* dalīties ar praktiskiem padomiem, lai citi uzņēmumi var smelties idejas un pārņemt labo praksi;
* atbalstīt un popularizēt preventīvu kultūru darba aizsardzības un darba organizācijas jomā, parādīt preventīvas kultūras priekšrocības.

Labas prakses balvu konkursa mērķis 2018. gadā ir

*uzskatāmi parādīt labas darba aizsardzības sistēmas priekšrocības, sniegt iespēju uzņēmumiem apmainīties ar labu praksi un godināt uzņēmumus, kas aktīvi un efektīvi novērš bīstamo vielu radītos riskus darbavietās.*

## Organizācija

Žūrijā būs Valsts darba inspekcijas, LR Labklājības ministrijas, Rīgas Stradiņa universitātes Darba drošības un vides veselības institūta, Latvijas Brīvo arodbiedrību savienības un Latvijas Darba devēju konfederācijas pārstāvji.

Balva tiks pasniegta 2 grupās:

* uzņēmumiem, kuru darbinieku skaits ir līdz 100;
* uzņēmumiem, kuru darbinieku skaits ir 100 un vairāk.

## Iesniegšana Latvijā

* Aizpildīta veidlapa, kā arī papildu informācija jāiesniedz elektroniski līdz **2018.gada 7.septembrim** (ieskaitot), plkst.24:00, sūtot uz e-pasta adresi – Linda.Matisane@vdi.gov.lv. Pieteikumi, kas tiks iesūtīti pēc norādītā termiņa netiks izskatīti.
* Lūdzam norādīt „Labas prakses balvas pieteikums – UZŅĒMUMA NOSAUKUMS” (norādot sava uzņēmuma nosaukumu). Iesniedzējs vienas darba dienas laikā saņems apstiprinājuma e-pastu, kas apliecinās, ka Jūsu pieteikums ir saņemts. Visi materiāli, kas tiek iesniegti konkursā, var tikt ievietoti mājas lapā ([www.stradavesels.lv](http://www.stradavesels.lv)) kā labās prakses piemērs.
* Iesniedzot pieteikumu, uzņēmums apņemas prezentēt labas prakses piemēru nacionālajā konferencē (2018.gada oktobrī vai novembrī).
* Iesniedzot pieteikumu, uzņēmums apņemas pēc žūrijas komisijas lūguma piedalīties ne vairāk kā 2 semināros visā Latvijas teritorijā 2018. un 2019.gadā, daloties pieredzē par pieteikumā aprakstītajiem pasākumiem.
* Iesniedzot pieteikumu, uzņēmums apņemas pēc žūrijas komisijas lūguma organizēt savā uzņēmumā pieredzes apmaiņas ekskursiju 15-20 darba aizsardzības speciālistiem laika periodā no 2018.gada 20.septembra līdz 2019.gada 15.novembrim, lai dalītos pieredzē par pieteikumā aprakstītajiem pasākumiem.
* Nosacījums uzvarētājam abās uzņēmumu kategorijās: Iesniedzot pieteikumu, uzņēmums līdz 2019.gada 31.janvārim apņemas sagatavot pieteikumu atbilstoši EU-OSHA prasībām angļu valodā, lai piedalītos Eiropas līmeņa konkursā.

Katrs labās prakses piemērs jāapraksta veidlapā, kas atrodama šī nolikuma beigās:

* apkopojums latviešu valodā ir jānosūta elektroniskā formātā kā *Microsoft Word* dokuments;
* apkopojums nedrīkst būt garāks par 6000 rakstzīmēm jeb aptuveni 3 lappusēm;
* apkopojuma tekstam jābūt skaidram un vienkāršam, lai tas būtu saprotams ikvienam, kurš vēlētos ieviest piemēru savā darbavietā;
* apkopojuma veidlapā drīkst būt tikai teksts, bet ne fotogrāfijas, diagrammas utt. – šo informāciju pievieno kā pielikumu pieteikuma veidlapām (arī nepieciešams iesniegt elektroniski);
* apkopojums nedrīkst iekļaut kāda produkta vai pakalpojuma reklāmu – šādi piemēri netiks izskatīti.

Papildu dokumentācijā, piemēram, varētu būt:

* + prezentācijas, rokasgrāmatas vai citi dokumenti, kas ir daļa no piemēra;
	+ fotogrāfijas, ilustrācijas, grafiki, diagrammas, video utt., kas palīdz aprakstīt piemēru (piem., ļoti noderīgs ir pārveidotās darba vietas fotoattēls (pirms un pēc));
	+ atcerieties, ka pirms fotogrāfiju, ilustrāciju (attēlu, zīmējumu, diagrammu utt.) un video iesniegšanas ir jāsaņem autortiesību īpašnieku atļauja.

Uzņēmums var iesniegt vienu pieteikumu, kurā apkopot veiktos pasākumus, bet var iesniegt arī vairākus (neierobežotu skaitu) – par katru pasākumu savu piemēru, tomēr pieredze liecina, ka labākus rezultātus sasniedz tie uzņēmumi, kas iesniedz vienu – visaptverošu piemēru.

## Vērtēšanas kritēriji

Pieteikumiem ir skaidri jāparāda, kā darbavietā ir realizēta laba prakse saistībā ar bīstamo ķīmisko vielu lietošanu darba vidē. Var pieteikt jebkādus reālās dzīves piemērus par inovatīvu un efektīvu darba aizsardzības pasākumu ieviešanu bīstamu vielu apritē un izmantošanā. Tomēr, ja uzņēmumā vienīgais īstenotais preventīvais pasākums būs saistīts ar individuālo aizsardzības līdzekļu izvēli un lietošanu, tad šādus piemērus žūrijas komisija nevērtēs, jo šī konkursa mērķis ir popularizēt bīstamo vielu aizstāšanu, kā arī tehniskos un organizatoriskos preventīvos pasākumus.

Pieteikumā skaidri jāapraksta, kā darbavietā tiek īstenota laba prakse un kādi ir tās rezultāti, ietverot, piemēram, šādus aspektus:

* kā tika organizēta riska novērtēšana tā, lai būtu nodrošināta vispusība un efektivitāte, aptverot visus attiecīgos riskus attiecībā uz visām darbinieku grupām;
* kā notiek riska novēršanas hierarhijas pamatprincipa ievērošana (STOP princips)
	+ Substitution (aizstāšana),
	+ Technological measures (tehniskie pasākumi),
	+ Organisational measures (organizatoriskie pasākumi),
	+ Personal protection measures (individuālie aizsardzības pasākumi),
* kā veiktie pasākumi ir novērsuši vai būtiski mazinājuši darbinieku pakļaušanu bīstamu vielu iedarbībai, norādot, ja iespējams, arī izmaksas un ieguvumus:
* kādā veidā tiek uzlabota izpratne un veicināta riska novēršanas kultūra un preventīvā kultūra darba aizsardzības jomā.

Žūrija ņems vērā **šādus kritērijus**:

* **visaptverošu pieeju** darba drošībai un veselības aizsardzībai darbavietā;
* **reālus un pierādāmus** darba aizsardzības **uzlabojumus** attiecībā uz bīstamām vielām;
* prioritātes piešķiršanu **kolektīviem pasākumiem** salīdzinājumā ar pasākumiem, kas vērsti uz vienu konkrētu darbinieku;
* **darbinieku** un viņu pārstāvju efektīvu **līdzdalību un iesaistīšanos;**
* **aktualitāti**: pasākumiem jābūt nesen (ne vairāk kā pirms 5 gadiem) īstenotiem (tie var būt šobrīd notiekoši/turpināties, kā arī nedrīkst būt ieviesta labāka prakse vai tehniski uzlabojumi, kuru dēļ pieteiktā prakse uzskatāma par novecojušu) un tie nedrīkst būt iepriekš plaši publiskoti;
* pasākumu **efektivitāti ilgtermiņā**;
* **iespēju** pasākumus **ieviest citās darbavietās** (citās dalībvalstīs, dažādās nozarēs un dažādu lielumu uzņēmumos).

Turklāt pasākumam jāatbilst spēkā esošām normatīvo aktu prasībām, bet ideālā gadījumā tam būtu pat jāpārsniedz minimālās prasības. Žūrija patur tiesības no vērtēšanas izslēgt tādu uzņēmumu piemērus, kuri 2017. un 2018.gadā ir sodīti par būtiskiem darba aizsardzības un darba tiesību normatīvo aktu pārkāpumiem.

|  |
| --- |
| **LABAS PRAKSES PIEMĒRS**  |
| **Piemēra nosaukums** |  |
| **Uzņēmuma nosaukums**  |  |
| **Darbinieku skaits** |  |
| **Kontaktpersona** |  |
| **Tālruņa numurs** |  |
| **E-pasta adrese** |  |
| **PROBLĒMA** |
|  |
| **KAS TIKA DARĪTS UN KĀ** |
|  |
| **SASNIEGTIE REZULTĀTI**  |
|  |
| **VEIKSMES FAKTORI** |
|  |
| **DARBINIEKU IESAISTE** |
|  |
| **IZMAKSAS/IEGUVUMI (ieskaitot cilvēkresursu, sociālās un saimnieciskās izmaksas un ieguvumus)** |  |
| **Pielikumu saraksts** |